b'\n_START_ARTICLE_\nE\xc5\xbeeryno titnago kasyklos\n_START_SECTION_\nTyrimai\n_START_PARAGRAPH_\nE\xc5\xbeeryno titnago kasyklas i\xc5\xa1 piet\xc5\xb3 juosia Aksup\xc4\x97, rytuose prieina nusausinta pelk\xc4\x97, buv. e\xc5\xbeeras. Kasyklas 1959 m. atrado Konstantinas Jablonskis. 1964 m. Istorijos institutas (vadov\xc4\x97 Rimut\xc4\x97 Jablonskyt\xc4\x97-Rimantien\xc4\x97) i\xc5\xa1tyr\xc4\x97 22 titnago skaldymo aik\xc5\xa1teles, buvusias \xc5\xa1alia sm\xc4\x97lio pylim\xc5\xb3. Dirbiniai rasti po vir\xc5\xa1utiniu mi\xc5\xa1ko \xc5\xbeem\xc4\x97s sluoksniu, daugiausia \xc4\xafvairios nuoskalos ir skelt\xc4\x97s, skaldytiniai, nebaigti dirbiniai. Taip pat rasta titnagini\xc5\xb3 \xc4\xafranki\xc5\xb3, primenan\xc4\x8di\xc5\xb3 kapliukus._NEWLINE_21 aik\xc5\xa1tel\xc4\x97 priskiriama v\xc4\x97lyvojo paleolito kult\xc5\xabroms \xe2\x80\x93 Arensburgo kult\xc5\xabrai, Brom\xc4\x97s kult\xc5\xabrai, Svidr\xc5\xb3 kult\xc5\xabrai, Federmeserio kult\xc5\xabrai. Aptikta ir neolito pirmosios pus\xc4\x97s laikotarpio aik\xc5\xa1tel\xc4\x97 su titnago dirbiniais (smulkiais antgaliais, ma\xc5\xbeais netaisyklingais grem\xc5\xbetukais, ovaliais kirveliais) bei keramika, liesinta gr\xc5\xabst\xc5\xb3 sraigi\xc5\xb3 bei augalin\xc4\x97mis priemai\xc5\xa1omis, puo\xc5\xa1ta \xc4\xafspaudais. Radinius saugo Lietuvos nacionalinis muziejus.'